**Χαιρετισμός Δημάρχου Λαμιέων Νίκου Σταυρογιάννη για την παράσταση “Jordan” του Θεατρικού Εργαστηρίου του ΔΗ.ΠΕ.ΘΕ. Ρούμελης**

**Λαμία, Μάιος 2016**

Ο Δήμαρχος Λαμιέων Νίκος Σταυρογιάννης με αφορμή την παράσταση του Τμήματος Ενηλίκων του Θεατρικού Εργαστηρίου που ανέβασε φέτος το ΔΗ.ΠΕ.ΘΕ. Ρούμελης απέστειλε το ακόλουθο μήνυμα:

Ο Δήμος Λαμιέων, σταθερός στις δεσμεύσεις του για τη στήριξη του Πολιτισμού και της ερασιτεχνικής δημιουργίας, στέκεται για μια ακόμη φορά αρωγός στο ΔΗ.ΠΕ.ΘΕ Ρούμελης και στο Θεατρικό του Εργαστήρι.

Στα πλαίσια αυτών των δεσμεύσεών μας, με χαρά υποδεχόμαστε το βραβευμένο έργο Jordan, ένα σπαρακτικό θεατρικό μονόλογο της Άννας Ρέυνολντς και της Μόιρας Μπουφίνι που παρουσιάζεται σε μετάφραση του Μάριου Πλωρίτη και σκηνοθεσία του Γιάννη Αϊβάζη και συγκαταλέγεται στα «έργα - στοιχήματα» για τις ηθοποιούς όλου του κόσμου.

Στους δύσκολους καιρούς που ζούμε, η ελπίδα όλων μας έγκειται στα όνειρα και στο πείσμα ιδιαίτερα των νέων ανθρώπων που δεν το βάζουν κάτω αλλά, κόντρα στις αντιξοότητες της εποχής, βρίσκουν τρόπο να πραγματώνουν τα όνειρά τους και να συνεχίζουν το έργο τους.

23 ερασιτέχνες ηθοποιοί αφιέρωσαν περισσότερους από τέσσερις μήνες με θεωρία, αυτοσχεδιασμό, φωνητική και κινησιολογία και το αποτέλεσμα είναι μια παράσταση που μπορεί να σταθεί με επιτυχία σε οποιαδήποτε Κεντρική Σκηνή της Ελλάδας.

Εμείς σαν Δημοτική αρχή, δεν μπορούμε παρά να στεκόμαστε δίπλα τους, να τους στηρίζουμε και να διατρανώνουμε, για ακόμη μια φορά, πως ο Πολιτισμός είναι η ταυτότητα και το μέλλον τόσο του Δήμου μας όσο και της χώρας.

Ο Δήμαρχος Λαμιέων

Νίκος Σταυρογιάννης